Slaggate op 'n eerste afspraak - Deel 1 | SARIE
Slaggate op 'n eerste afspraak – Deel 1
Sandra* het, ten spyte daarvan dat sy baie van haar date gehou het, besluit om hom nie weer te sien nie. Want hy het nie ná die tyd saam met haar na haar motor gestap nie.
Dis geen rede om hom af te skryf nie, sê Bonita Grobbelaar van die afspraak-webtuiste Matchvip.co.za en verhoudingsafrigter van Johannesburg.
Tina* het ná elke afspraak die ontmoeting op papier ontleed.
Alles wat gebeur het, is in die fynste besonderhede geanaliseer. Sy het gesoek na 'n goeie pa vir haar twee spruite. Maar die mans het gevoel hulle is op 'n werkonderhoud. Dalk het jy ook 'n lysie in jou kop waarop jy heelaand dinge aftik. Hy is onvriendelik met die kelnerin. Of te vriendelik. (Kruisie in albei gevalle.) Hy praat positief oor ander vroue. (Regmerkie.) Só bederf jy alle kanse op spontaneïteit en 'n moontlike chemiese wisselwerking tussen julle. Dit bly in die slag met jou meedoënlose rits vrae. Vir 'n eerste afspraak plaas dit darem baie druk op jou. En op hom, sê Bonita.
Jy het 'n afspraak vir jou naels en hare. Vra om vroeër by die werk te loop. En jy is ure voor die tyd al so opgewerk soos 'n kind voor 'n partytjie. (Onthou hoe jou maag as kind uiteindelik so gepyn het dat jy nie na die partytjie toe kon gaan nie?)